దేవి శ్రీ ప్రసాద్
ఆయన తండ్రి పేరు గొర్తి సత్యమూర్తి. తల్లి పేరు శిరోమణి. వారిది శాస్త్రీయ సంగీత నేపథ్యం ఉన్న కుటుంబం. వారి ఊరు రామచంద్రాపురం దగ్గర వెదురుపాక. ఆయన తండ్రి అత్తగారి పేరులోని "దేవి", మామ గారైన ప్రసాదరావు పేరులోని "ప్రసాద్" తీసుకొని "దేవిశ్రీ ప్రసాద్" అని పేరు పెట్టాడు. దేవిశ్రీ మాండొలిన్ శ్రీనివాస్ దగ్గర మాండొలిన్ నేర్చుకున్నాడు. మద్రాసులో హబీబుల్లా రోడ్‌లో వెంకట సుబ్బారావు స్కూలులో ప్లస్ 2 దాకా చదివాడు. దేవిశ్రీకి చిన్నప్పటి నుంచి సంగీతమంటే ఆసక్తి. అందుకనే అప్పటి నుండే సంగీత దర్శకుడు కావాలని కలలు కన్నాడు. సత్యమూర్తి దంపతులకు ముగ్గురు సంతానం. దేవిశ్రీ, సాగర్, పద్మిని. దేవిశ్రీ తమ్ముడు సాగర్ కూడా గాయకుడు. చెల్లెలు పద్మిని ఆర్కిటెక్ట్.
పసుమర్తి వేణుగోపాల కృష్ణశర్మ
పసుమర్తి వేణుగోపాల కృష్ణశర్మ ప్రముఖ కూచిపూడి నాట్యాచార్యులు, కర్ణాటక సంగీత విద్వాంసులు.
ఆయన కూచిపూడి గ్రామంలో ఆగష్టు 27 1929 న జన్మించారు.
చిన్ననాటి నుండి కూచిపూడి నాట్యంతో పాటు కర్ణాటక సంగీతంలో కృషిచేసిన ఈయన వేలాది మంది శిష్యులకు ఉత్తమ శిక్షణ ఇచ్చిన ఆచార్యులు. ఈయన వద్ద శిక్షణ పొందిన వారిలో పద్మశ్రీ డాక్టర్ వేదాంతం సత్యనారాయణశర్మ, డాక్టర్ రాజా రాధారెడ్డి, యామిని కృష్ణమూర్తి, మిక్కిలినేని స్వర్ణలత, లంకా అన్నపూర్ణ, పసుమర్తి కేశవప్రసాద్ లబ్ధ ప్రతిష్ఠులయ్యారు. 
కూచిపూడి నాట్యానికి ఎనలేని సేవలందించిన ఈయన కృషిని గుర్తించిన కేంద్ర సంగీత నాటక అకాడమీ 1987లో ఘనంగా సత్కరించింది. రాష్ట్ర ప్రభుత్వం కళారత్న అవార్డును అందచేసింది. ఆయనకు 2009లో సిద్దేంద్రనాటక పురస్కారం లభించింది.